b'\n_START_ARTICLE_\n2012 m. angli\xc5\xa1kos Vikipedijos i\xc5\xa1jungimas\n_START_PARAGRAPH_\n2012\xc2\xa0m. laikinas angli\xc5\xa1kos Vikipedijos i\xc5\xa1jungimas buvo 24 valandas truk\xc4\x99s laikinas angli\xc5\xa1kosios bei kai kuri\xc5\xb3 kit\xc5\xb3 vikipedij\xc5\xb3 sustabdymas, protestuojant prie\xc5\xa1 \xc5\xa1iuo metu JAV svarstomus naujus kopijavimo teisi\xc5\xb3 apsaugos \xc4\xafstatymus (SOPA ir PIPA). Akcija \xc4\xafvykdyta 2012\xc2\xa0m sausio 18\xe2\x80\x9319 dienomis. Pana\xc5\xa1iai protestuodami savo veikl\xc4\x85 sustabd\xc4\x97 ir daugelis kit\xc5\xb3 tinklalapi\xc5\xb3. Lietuvi\xc5\xa1ka Vikipedija i\xc5\xa1jungta nebuvo._NEWLINE_Naujieji JAV \xc4\xafstatymai padaryt\xc5\xb3 tinklalapio savinink\xc4\x85 (\xc5\xa1iuo atveju Vikimedijos fond\xc4\x85) tiesiogiai atsakingu u\xc5\xbe visus Vikipedijoje pasitaikan\xc4\x8dius kopijavimo teisi\xc5\xb3 pa\xc5\xbeeidimus. \xc5\xa0iuo metu u\xc5\xbe tokius pa\xc5\xbeeidimus atsako juos \xc4\xafk\xc4\x97l\xc4\x99 naudotojai, da\xc5\xbeniausiai neleistinai \xc4\xafkeltas turinys tiesiog i\xc5\xa1trinamas. Nors Vikipedija skiria didel\xc4\xaf d\xc4\x97mes\xc4\xaf kopijavimo teis\xc4\x97ms saugoti ir neleistinas turinys \xc5\xa1alinamas vos atpa\xc5\xbeintas, sudarydamas tik nykstamai ma\xc5\xbe\xc4\x85 jos dal\xc4\xaf, d\xc4\x97l \xc5\xa1ios ma\xc5\xbeos dalies potencialiai ateityje gali b\xc5\xabti pareikalauta u\xc5\xbedaryti vis\xc4\x85 projekt\xc4\x85. U\xc5\xbesienyje esantiems tinklalapiams gr\xc4\x97st\xc5\xb3 blokavimas JAV teritorijoje, taip pat pa\xc5\xa1alinant juos i\xc5\xa1 Interneto paie\xc5\xa1kos. Tokias priemones praeityje naudojo tik nedaugelis valstybi\xc5\xb3 (pavyzd\xc5\xbeiui, Kinija), jos buvo pateikiamos kaip rimti informacijos laisv\xc4\x97s apribojimai._NEWLINE_Protesto \xc5\xa1alinink\xc5\xb3 \xc4\xafsitikinimu, toki\xc5\xb3 ir pana\xc5\xa1i\xc5\xb3 \xc4\xafstatym\xc5\xb3 pri\xc4\x97mimas kelia pavoj\xc5\xb3 informacijos laisvei Internete. Protest\xc4\x85 palaik\xc4\x97 Google, Twitter, Mozilla, Facebook, eBay, Flickr ir daugelis kit\xc5\xb3 tinklalapi\xc5\xb3 - i\xc5\xa1 viso apie 115,000._NEWLINE_Kad Vikipedija visgi b\xc5\xabt\xc5\xb3 galima pasinaudoti, jei tai labai reikalinga, i\xc5\xa1jungimas ty\xc4\x8dia buvo padarytas labai lengvai apeinamu. Jis buvo i\xc5\xa1pildytas su JavaScript ir neveik\xc4\x97 nar\xc5\xa1ykl\xc4\x97je, kuriuo nors b\xc5\xabd\xc5\xb3 j\xc4\x85 i\xc5\xa1jungus. I\xc5\xa1jungimas taip pat neveik\xc4\x97 mobiliuose telefonuose ir kituose pana\xc5\xa1iuose prietaisuose._NEWLINE_I\xc5\xa1jungimas tur\xc4\x97jo didel\xc4\xaf politin\xc4\xaf efekt\xc4\x85, pasak vieno \xc5\xa1altinio jau per pirm\xc4\x85sias protesto valandas politiniai nauj\xc5\xb3 \xc4\xafstatym\xc5\xb3 r\xc4\x97m\xc4\x97jai \xc4\x97m\xc4\x97 kristi kaip mus\xc4\x97s, parodydami, kokios galingos gali b\xc5\xabti \xc5\xa1ios Interneto bendruomen\xc4\x97s. Nors SOPA ir PIPA projektai nebuvo visi\xc5\xa1kai at\xc5\xa1aukti, protestas atliko savo funkcij\xc4\x85 atkreipdamas visuomen\xc4\x97s d\xc4\x97mes\xc4\xaf, jog jie gali b\xc5\xabti pritaikyti ne taip, kaip juos tikisi pritaikyti autoriai bei \xc5\xa1alininkai._NEWLINE_Sprendimas i\xc5\xa1jungti Vikipedij\xc4\x85 buvo aptartas bendruomen\xc4\x97je ir priimtas balsavimu.'